b'\n_START_ARTICLE_\nDansk tegnsprog\n_START_PARAGRAPH_\nDansk tegnsprog er et tegnsprog, der tales af d\xc3\xb8ve i Danmark og er et naturligt sprog, som er udviklet gennem mange \xc3\xa5rhundreder, men f\xc3\xb8rst grundigt beskrevet og benyttet som f\xc3\xb8rstesprog ved undervisning af d\xc3\xb8ve b\xc3\xb8rn fra starten af 1800-tallet, hvor den danske l\xc3\xa6ge, Peter Atke Castberg, efter en studierejse til Frankrig inds\xc3\xa5 n\xc3\xb8dvendigheden af at tale til de d\xc3\xb8ve p\xc3\xa5 det sprog, de kunne, i stedet for at fors\xc3\xb8ge at g\xc3\xb8re dem h\xc3\xb8rende._NEWLINE_Dansk tegnsprog er et sprog som dansk talesprog, og lige som dansk talesprog ligner de \xc3\xb8vrige skandinaviske talesprog, s\xc3\xa5 ligner dansk tegnsprog svensk og norsk tegnsprog._NEWLINE_Mange danske d\xc3\xb8ve kender til andre landes tegnsprog, is\xc3\xa6r det amerikanske ASL, der bruges meget ved kommunikation mellem d\xc3\xb8ve fra forskellige lande._NEWLINE_Dansk tegnsprog er formelt blevet anerkendt i Folketinget 13. maj 2014 af alle partier via en lov\xc3\xa6ndring til Lov om Dansk Sprogn\xc3\xa6vn._NEWLINE_Danmarks tegnsprogsdag er 13. maj._NEWLINE_Som et delelement i det danske tegnsprog er der mundh\xc3\xa5ndsystemet, der er et mundafl\xc3\xa6sningsst\xc3\xb8ttesystem opfundet i Danmark af Georg Forchhammer, forstander ved Nyborgskolen i starten af 1900-tallet. I det angiver h\xc3\xb8jre h\xc3\xa5nds fingres bev\xc3\xa6gelser konsonanterne i det talte sprog, og det bruges som st\xc3\xb8tte ved mundafl\xc3\xa6sning. Der findes i dag kun ganske f\xc3\xa5 d\xc3\xb8ve i Danmark, som kommunikerer ved hj\xc3\xa6lp af mundh\xc3\xa5ndsystem._NEWLINE_Derudover indg\xc3\xa5r der i det danske tegnsprog enkelte "l\xc3\xa5netegn" fra is\xc3\xa6r amerikansk tegnsprog, ASL.'